Woord-Skatte Gemyn op Tsumeb: "WEE MY…!"
Dinsdag, 12 Februarie 2013
- toe word hy 'n werktuig.
God gebruik mense. Hy betrek ons as nietige wesens by die avontuur en voorreg om vir Hom te werk. Hy weef ons werksaamhede in, in die uitvoering van Sy ewige planne! Dis so 'n algemene waarheid, dat ons dit maklik miskyk.... Die voorbeelde is te veel om op te noem. God gebruik 'n groot variasie van mense : Moses die Egiptiese prins, Dawid die skaapwagter, Amos die boer, maar ook 'n onbekende naamlose dogtertjie (om haar baas Naäman te vertel van Elisa en sy God), die geleerde Paulus, maar ook 'n ruwe grootbek visserman soos Petrus…
Dit behels normaalweg 'n hele proses om van 'n sondaar 'n gestuurde te maak. (Dink maar die lang pad wat God met Moses geloop het, of die harde leerskool waardeur Petrus moes gaan ) God moes ook eers in die profeet Jesaja se lewe ingryp. Hierdie dramatise gebeure word vir ons in JESAJA 6 vertel. God doen drie dinge met Jesaja om van hom 'n bruikbare instrument te maak : God het hom gewys, gered, gestuur. (Dis 'n basiese patroon, natuurlik wat fyner detail betref werk God uniek met elke mens)
God het Homself aan Jesaja gewys. (geopenbaar) Twee groot sake word aan Jesaja geopenbaar. Hy besef Wie God is, maar ook wie hyself is. (Net terloops, daar word melding gemaak van die "sterfjaar van Ussia" - dis 'n krisis tyd. Die Here gebruik dikwels een of ander krisis om mens se oë te open.) Jesaja sien die grootheid, heerlikheid en heiligheid van God raak! Liewers, God openbaar Homself aan die profeet. Wat 'n ontsagwekkende gesig! God op 'n baie hoë troon! Heerser van die heelal. Kyk en sien....luister en hoor saam met Jesaja… "Heilig, heilig, heilig…". Voel die kosyne rammel.....ruik die rook. Een saak is duidelik : Jesaja moes eers besef wie God is. Nie maar van hoorsê nie, nie bloot uit tradisie nie, maar werklik van aangesig tot aangesig. Dis wat ons die nodigste het.... ons moet besef wie God is, ons moet besef Hy is groot, ons moet besef HY IS HEILIG! . Dis die werk van die Heilige Gees. Dis moontlik om vir jare vaagweg te besef daar is 'n God, maar op 'n dag openbaar Hy Homself deur sy Woord en Gees aan jou!.
Toe Jesaja besef wie God is, toe gebeur daar nog iets. Sy geestelike oë gaan oop en hy sien sy eie sonde raak. In die lig van God se heiligheid sien hy sy eie onreinheid. Dis asof die helder lig van God se heiligheid en heerlikheid deur sy siel skyn en elke stukkie boosheid ontbloot.
Wat gaan ons nie alles sien as hierdie lig deur ons skyn nie.... ? Sulke donker swart kolle van selfsug, haat, onreinheid...valsheid. Die vuil vlekke van hardvogtigheid, liefdeloosheid, jaloesie...
Die konfrontasie met sy eie onreinheid bring 'n wanhopigheid in Jesaja. "Dis klaar met my! Ek is verlore!" Hierdie gesig bring hom tot 'n erkentenis van sy toestand van totale verdorwenheid. "Elke woord...." Nie net 'n paar klein foutjies nie! Geen versagting of verskonings nie... Sy bedoeling is moontlik ook hier dat hy vanweë sy onrein lippe nie kan deelneem aan die lofsange van die serafs om God te besing nie!* Sonde keer ons om God te eer. Sy onrein lippe is 'n hindernis om te doen wat hy eintlik moet doen.
Ons sonde keer ons om God te eer en te geniet!
As die Heilige Gees met mens werk, dan word jy platgeslaan. Jy kan nie draaie loop met God nie. Jy het nie krag om verskonings op te dis nie.
Nog iets. Jesaja sien die sonde rondom hom raak! As die Heilige Gees in 'n mens werk, kan jy nie meer dink alles in die gemeenskap is maar reg nie. Jou oë gaan oop vir die afskuwelikheid van sonde...orals.. Nie net jou eie sonde nie, maar die sonde rondom jou word 'n pyn.
Nou gebeur daar iets dramaties met die gebroke sondebewuste Jesaja. God bewerk die versoening. Met 'n gloeiende kool van die altaar word sy lippe aangeraak. Die altaar is die plek waar die offers gebring is. Waar 'n dier moes sterf in die plek van die sondaar. Jesaja kry die versekering dat sy sondes versoen is, die bevestiging dat hy vergewe is.
As jy vandag besef wie God is, en bewus word van jou eie sonde en onwaardigheid - dan is daar ook Goeie nuus vir jou : Op 'n altaar 2000 jaar gelede, is daar 'n volmaakte Offer gebring. Daar het 'n Lam gesterf - die Seun van God, op die altaar van die kruis. Die versoening is reeds bewerk! Die oomblik as ek in erkentenis en berou my tot Jesus wend, dan ontvang ek die vergrifnis en vryspraak persoonlik!
Die eenmalige genoegsame kruisdood van Jesus, is die enigste basis van ons vryspraak, maar ook van die voortdurende proses van heiligmaking.
'n Bewende Jesaja sien die skrikwekkende heiligheid van God, hy besef sy sonde en die wonder gebeur. Hy word nie vernietig of weggestoot nie, hy ontvang vergifnis. God vernietig nie 'n gebroke berouvolle sondaar nie. God red hom! Dawid sê : "U sal 'n hart vol ootmoed en berou nie gering ag nie, o God !" (Ps 51:19) Die vryspraak is verniet, tog kan mens nie die pynlike aspek daarvan ignoreer nie. Dis 'n operasie van die siel wat God hier uitvoer, dis 'n skoonmaak wat seer moes gewees het vir die profeet. Maar dis uiteindelik suiwer genade!
Terloops, daar is eintlik net een ding wat tussen 'n mens en verlossing of voortdurende reiniging kan staan, dis hoogmoed! 'n Trots wat nie wil buig nie! Niks kan keer dat God jou vergewe nie, nie 'n donker verlede nie, nie die aakligheid van al ons sondes nie, nie die getal oortredings nie, maar as ek hoogmoedig is en my sonde nie wil erken nie, dan gaan ek die genade misloop. "God weerstaan die hoogmoediges, maar aan die nederiges gee Hy genade." (1 Petrus 5:5) Jesaja verneder homself voor God en hy hoor die wonderlikste woorde wat enige sondaar op aarde kan hoor : "Jou oortredinge is vergewe, jou sonde is versoen." (Vers 7)
Nadat Jesaja gereinig is, is hy nou eers gereed om deur God gebruik te word.. God red en reinig eers en dan stuur Hy! Om die waarheid te sê, God stuur almal wat Hy red. Almal word nie ewe ver gestuur nie, maar almal word verseker gestuur. Weet beslis, as die Here jou gered en gereinig het, is jy 'n gestuurde op hierdie oomblik. Na jou eie huis, jou eie werksmense... Hy kan enige mens na enige plek stuur. (God het die plaasseun van die Kalahari, Neil Verwey na die verre Japan gestuur…)
Die oomblik wat jy vergifnis ontvang word jy 'n sendeling!
Dit beteken nie jy gaan nou 'n reuse "sukses" in mense se oë wees nie! Om gestuur te wees deur God beteken nie noodwendig dat almal graag na my gaan luister nie, dit beteken nie dit gaan maklik wees nie, dit beteken nie almal gaan van my hou nie, maar dit beteken wel ek het Goddelike gesag agter my. Ek het 'n taak ontvang en ek moet dit doen of mense wil luister of nie. Jesaja moes 'n ongewilde boodskap aankondig …. (Vers 9)
Is jy al gereinig? Hoor die roepstem van die Here. Antwoord dan : "Hier is ek stuur my!"
Die God van Jesaja 6 is steeds aan die werk. Hy openbaar sy heiligheid aan blinde sondaars, Hy skenk vergifnis aan gebroke sondaars, Hy stuur en gebruik verloste sondaars!
* vgl. 'n Franse vertaling van vers 5 "me voila condamné au silence car mes lèvres sont impures pour me joindre à cette louange..."
geplaas deur Johannes de Koning om 10:31
Sleutelwoorde: Altaar, Bruikbaarheid, Gestuur, Heiligheid van God, Kruis - betekenis, Pitkos, Sendeling